Saru-president verdedig Kolisi ná uitlatingsSiya Kolisi die Springbokke se kaptein, voel dat oudpres. Nelson Mandela nie rassekwotas sou steun nie. (Foto Facebook) Die president van die Suid-Afrikaanse Rugbyunie (Saru) het sy steun toegesê aan die Springbokkaptein, Siya Kolisi, en sê die omstredenheid oor dié se uitlatings oor transformasie was ŉ geval van mense wat “ŉ berg van ŉ molshoop maak”. Mark Alexander het terselfdertyd Saru se transformasiebeleid verdedig en sy standpunt dat daar “geen kwotaspelers in die Springbokspan is nie” herhaal in ŉ onderhoud met die Afrikaanse Sondagkoerant Rapport. “Siya het iets in sy privaat hoedanigheid gesê en mense moet kyk na wat hy in die geheel gesê het,” meen Alexander. “Mense het na net ŉ klein deeltjie [van sy uitlatings] geluister en op grond daarvan hul mening gevorm.” Kolisi het sy mening teenoor ŉ Japannese koerant gelug en gesê wyle oudpres. Nelson Mandela sou nie ŉ kwotastelsel in rugby ondersteun het nie. Hy het ook gesê hy sou nie op grond van sy velkleur vir die span gekies wou word nie. Dit het tot ŉ reuseherrie in die sosiale media en koerantrubrieke gelei waar talle aanhangers en waarnemers van hom verskil het. Geen speler is in die Bokspan omdat hy swart is nie. “Saru het nie kwotas nie,” het Alexander bygevoeg. “Ons mik na transformasiedoelwitte wat belangrik is vir die oorlewing van Suid-Afrikaanse rugby. Ons wit en bruin bevolking is aan die krimp en as ons teen 2039 steeds relevant wil wees, moet ons transformasie aangryp.” Volgens hom is geen speler tans in die Springbokspan wat gekies is omdat hy ŉ kwotaspeler is nie. “Geen speler is in die Bokspan omdat hy swart is nie,” het Alexander gesê. “Elkeen verdien om daar te speel omdat hy hom keer op keer bewys het. Kyk maar wie druk die drieë.” Hy meen sekere magte, wat ŉ probleem met Kolisi as die eerste swart Springbokkaptein het, probeer verdeeldheid in Suid-Afrika saai. “Verlede jaar was daar gerugte dat hy sy plek in die span of sy kapteinskap sou verloor,” het Alexander gesê. “Dit was fopnuus.” Hy sê al probeer sommige mense onenigheid saai, “weet Siya waar hy staan en wat gedoen moet word”.